બાંદરા (પૂર્વ)માં બીકેસીસ્થિત એમએમઆરડીએ ગ્રાઉન્ડ ખાતે આવતી 18મીથી 20મી ફેબ્રુઆરી મહારાષ્ટ્રના યજમાનપદે યોજાનારી ગ્લોબલ ઇન્વેસ્ટમેન્ટ સમિટ મેગ્નેટિક મહારાષ્ટ્ર `ક્નવર્જન્સ 2018' અંગે માહિતી આપતાં મુખ્ય પ્રધાને જણાવ્યું હતું કે આ કાર્યક્રમનું ઉદ્ઘાટન વડા પ્રધાન નરેન્દ્ર મોદીના હસ્તે થશે. કેન્દ્રના નીતિ આયોગના અહેવાલમાં જણાવવામાં આવ્યું છે કે મહારાષ્ટ્રમાં મેમોરેન્ડમ અૉફ અંડરસ્ટેન્ડિંગનું મૂડીરોકાણમાં રૂપાંતર થવાનું પ્રમાણ 32થી 35 ટકા છે. મૂડીરોકાણની 2984 દરખાસ્તોમાંથી 1523 ફળદાયી નીવડી છે તે પ્રમાણ 51 ટકા છે. તેના થકી 8,00,000 કરોડ રૂપિયાના મૂડીરોકાણની દરખસ્તોમાંથી 4,91,000 કરોડ રૂપિયાનું મૂડીરોકાણ થયું છે. તેના થકી 30,00,000 લક્ષ્ય સામે 22,00,000 નોકરીઓ ઊભી થઈ છે. મહારાષ્ટ્રમાં ઉદ્યોગ ખાતાની કામગીરી સારી છે તે બદલ હું ઉદ્યોગપ્રધાન સુભાષ દેસાઈ અને તેમના સાથીઓને અભિનંદન આપું છું. આ ખાતાની સિદ્ધિ સરેરાશ કરતાં 21 ટકા વધારે છે.